EVROPSKA KOMISIJA Bruselj, 30.6.2016 COM(2016) 311 final SPOROČILO KOMISIJE SVETU IN EVROPSKEMU PARLAMENTU Tehnična prilagoditev finančnega okvira za leto 2017 v skladu z gibanjem BND

in prilagoditve sredstev za kohezijsko politiko



(Člena 6 in 7 Uredbe Sveta št. 1311/2013 o večletnem finančnem okviru

za obdobje 2014–2020)



SPOROČILO KOMISIJE SVETU IN EVROPSKEMU PARLAMENTU Tehnična prilagoditev finančnega okvira za leto 2017 v skladu z gibanjem BND

in prilagoditve sredstev za kohezijsko politiko



(Člena 6 in 7 Uredbe Sveta št. 1311/2013 o večletnem finančnem okviru

za obdobje 2014–2020) 1.Uvod Uredba Sveta (EU, Euratom) št. 1311/2013 o večletnem finančnem okviru za obdobje 2014–2020 (v nadaljnjem besedilu: uredba o večletnem finančnem okviru), kakor je bila spremenjena z Uredbo Sveta (EU, Euratom) 2015/623 z dne 21. aprila 2015 in kakor je bila prilagojena v tehnični prilagoditvi za leto 2016, vsebuje preglednico finančnega okvira za EU-28 za obdobje 2014–2020 v cenah iz leta 2011 (preglednica 1). V skladu s členom 6(1) uredbe o večletnem finančnem okviru Komisija vsako leto pred začetkom proračunskega postopka za leto n+1 opravi tehnično prilagoditev večletnega finančnega okvira v skladu z gibanjem bruto nacionalnega dohodka (BND) EU in cen ter rezultate sporoči Svetu in Evropskemu parlamentu. Kar zadeva cene, so zgornje meje odhodkov v tekočih cenah določene na podlagi fiksnega 2-odstotnega deflatorja, določenega v členu 6(2) uredbe o večletnem finančnem okviru. Kar zadeva gibanje BND, to sporočilo vključuje najnovejše razpoložljive gospodarske napovedi. Obenem Komisija izračuna razliko, ki je na voljo do zgornje meje lastnih sredstev iz Sklepa 2007/436/ES, Euratom, absolutni znesek varnostne rezerve iz člena 13, skupno razliko do zgornje meje za plačila iz člena 5 ter skupno razliko do zgornje meje za obveznosti iz člena 14 uredbe o večletnem finančnem okviru. Poleg tega se v skladu s členom 3(1) uredbe o večletnem finančnem okviru po prerazporeditvah med stebrom I in razvojem podeželja prilagodi posebna zgornja meja za razdelek 2 v zvezi s tržnimi ukrepi in neposrednimi plačili v skladu s pravnim aktom, ki določa te prerazporeditve. V skladu s členom 7 uredbe o večletnem finančnem okviru mora Komisija leta 2016 skupaj s tehnično prilagoditvijo finančnega okvira za leto 2017 pregledati skupna dodeljena sredstva za vse države članice v okviru cilja kohezijske politike „naložbe za rast in delovna mesta“ za obdobje 2017–2020. Namen tega sporočila je Svetu in Evropskemu parlamentu predstaviti rezultate tehničnih prilagoditev (EU-28) za leto 2017 v skladu s členom 6 uredbe o večletnem finančnem okviru ter rezultate pregleda kohezijskih sredstev in ustreznih prilagoditev zgornjih mej v skladu s členom 7 uredbe o večletnem finančnem okviru. 2.Prilagoditve sredstev za kohezijsko politiko (člen 7) Komisija na podlagi člena 7 pregleda skupna dodeljena sredstva za vse države članice v okviru cilja kohezijske politike „naložbe za rast in delovna mesta“ za obdobje 2017–2020, pri čemer uporabi metodo dodelitve, določeno v ustreznem temeljnem aktu, in sicer na podlagi najnovejših razpoložljivih statističnih podatkov in primerjave kumulativnega nacionalnega BDP, izmerjenega za leti 2014 in 2015, ter ocene kumulativnega nacionalnega BDP za leto 2012 v državah članicah, za katere velja zgornja meja dodeljenih kohezijskih sredstev. Dodeljena sredstva se prilagodijo, kadar je kumulativno neskladje večje od +/– 5 %. Poleg tega se hkrati pregleda upravičenost do sredstev iz Kohezijskega sklada in če država članica postane na novo upravičena do sredstev iz Kohezijskega sklada ali izgubi obstoječo upravičenost, se ti zneski dodajo ali odštejejo od sredstev, dodeljenih zadevni državi članici za obdobje 2017–2020. Člen 7(4) določa, da se potrebne prilagoditve v enakih deležih razporedijo po letih obdobja 2017–2020 in da se zgornje meje za plačila prav tako ustrezno spremenijo, da se zagotovi skladen razvoj odobritev plačil glede na razvoj odobritev za prevzem obveznosti. V skladu s členom 7(5) skupni neto učinek vseh teh prilagoditev, naj bo pozitiven ali negativen, ne sme presegati 4 milijarde EUR (v cenah iz leta 2011). 2.1.Rezultati pregleda kohezijskih sredstev Pregled zajema: a)za vse države članice, pregled dodeljenih sredstev za obdobje 2017–2020 na podlagi najnovejših razpoložljivih statističnih podatkov in z uporabo iste metode, kot se uporablja za določitev prvotnih dodelitev, opisane v odstavkih 1 do 16 Priloge VII Uredbe (EU) št. 1303/2013; b)za države članice, za katere velja zgornja meja (Bolgarija, Estonija, Hrvaška, Madžarska, Litva, Latvija, Poljska, Romunija, Slovaška), primerjavo med izmerjeno ravnjo BDP za leti 2014 in 2015 in napovedano ravnjo BDP za ti dve leti v letu 2012; c)pregled upravičenosti do sredstev iz Kohezijskega sklada na podlagi podatkov o BND na prebivalca za obdobje 2012–2014 v primerjavi s povprečjem EU-27. Za kazalnike v zvezi z nacionalnimi in regionalnimi računi (BDP, BND in prebivalstvo) statistični podatki, uporabljeni za pregled sredstev kohezijske politike, zajemajo leta 2012, 2013 in 2014. Za kazalnike v zvezi s trgom dela in izobrazbeno ravnjo uporabljeni statistični podatki zajemajo leta 2013, 2014 in 2015. Na podlagi pregleda upravičenosti do sredstev iz Kohezijskega sklada se je v enem primeru spremenila upravičenost, in sicer je Ciper postal v celoti upravičen do podpore Kohezijskega sklada v obdobju 2017–2020, kar ustreza dodatnemu znesku v višini 19,4 milijona EUR. Zaradi učinka gospodarske krize na socialno-ekonomske razmere v EU bi uporaba metode dodelitve, ki temelji na najnovejših razpoložljivih statističnih podatkih, pomenila skupni dodatni znesek, ki presega najvišji znesek v višini 4 milijarde EUR v cenah iz leta 2011, določen v členu 7(5). Zato so pozitivne in negativne prilagoditve sorazmerno zmanjšane, da ta meja ne bi bila presežena.

V spodnji preglednici so za vsako državo članico prikazani prvotne dodelitve za obdobje 2017–2020, kumulativno neskladje, ki izhaja iz zgoraj navedenih izračunov na podlagi najnovejših statističnih podatkov (v primerjavi s 5-odstotnim pragom), iz tega izhajajoče prilagoditve ob upoštevanju najvišjega zneska, ki znaša 4 milijarde EUR, in nove prilagojene dodelitve za obdobje 2017–2020. Komisija bo opravila razgovore z državami članicami, katerih dodelitve so se znatno povečale, z namenom, da se dodatni zneski namenijo predvsem za ukrepe za pomoč pri obvladovanju migracijske krize in brezposelnosti mladih ter za naložbe prek finančnih instrumentov in v kombinaciji z Evropskim skladom za strateške naložbe, ob upoštevanju potreb in pomena navedenih prednostnih nalog za vsako državo članico. 2.2.Prilagoditev zgornjih mej za podrazdelek 1b za obdobje 2017-2020 Potrebne prilagoditve je treba v enakih deležih razporediti po letih obdobja 2017–2020. Poleg tega je treba ustrezno prilagoditi zgornje meje za podrazdelek 1b večletnega finančnega okvira; spremembe se navedejo v milijonih eurov. Za preračun zneskov v tekočih cenah se uporabi 2-odstotni letni deflator, kot je določeno v členu 6(2). Zgornje meje odobritev za prevzem obveznosti za podrazdelek 1b se zato zvišajo, in sicer: Obveznosti

(v mio. EUR) 2017 2018 2019 2020 skupaj v cenah iz leta 2011 1 000 1 000 1 000 1 000 4 000 v tekočih cenah 1 126 1 149 1 172 1 195 4 642 deflator (2 %) 1,126162 1,148686 1,171659 1,195093 2.3.Odobritve plačil Člen 7 uredbe o večletnem finančnem okviru določa, da se „zgornje meje za plačila [...] prav tako ustrezno spremenijo, da se zagotovi skladen razvoj odobritev plačil glede na razvoj odobritev za prevzem obveznosti“. Zato je treba letne zgornje meje odobritev plačil spremeniti na podlagi razdelitev plačil, predvidenih za dodatne obveznosti v okviru razdelka 1b. Glede na to, da bo po pričakovanjih večina plačil v zvezi s tem povečanjem opravljena po letu 2020, ostaja povečanje zgornjih mej plačil omejeno. Zgornje meje odobritev plačil se zato zvišajo, in sicer: Plačila

(v mio. EUR) 2017 2018 2019 2020 skupaj v cenah iz leta 2011 120 161 392 493 1 166 v tekočih cenah 135 184 459 589 1 367 deflator (2 %) 1,126162 1,148686 1,171659 1,195093 Za izračun razdelitve plačil je bila uporabljena okvirna razdelitev 50 % : 50 % med ESS in ESRR v skladu s predvidenim poudarkom na prednostnih področjih migracij, rasti in zaposlovanja (mladih). 3.Prilagoditev preglednice večletnega finančnega okvira (Priloga – preglednici 1 in 2) Preglednica 1 prikazuje finančni okvir za EU-28 v cenah iz leta 2011, kakor je bil vključen v Prilogo I k uredbi o večletnem finančnem okviru in prilagojen v skladu s členom 3(1) ter členoma 5 in 7. Preglednica 2 prikazuje finančni okvir za EU-28, prilagojen za leto 2017 (tj. v tekočih cenah). Posodobljeni finančni okvir, izražen kot odstotek BND, vključuje najnovejše razpoložljive gospodarske napovedi (pomlad 2016) in dolgoročne projekcije, poleg tega pa je prilagojen v skladu s členom 3(1) ter členoma 5 in 7 uredbe o večletnem finančnem okviru. 3.1.Skupni znesek BND V skladu z najnovejšimi razpoložljivimi napovedmi je bil BND za leto 2017 določen v višini 14 989 356 milijonov EUR v tekočih cenah za EU-28. V skladu s členom 6(4) dodatne tehnične prilagoditve za zadevno leto, bodisi med zadevnim letom bodisi kot naknadni popravki v naslednjih letih, niso mogoče. Zato je bil zgolj informativno posodobljeni BND za leto 2014 določen v višini 13 639 700 milijonov EUR, za leto 2015 v višini 14 273 948 milijonov EUR, za leto 2016 pa v višini 14 500 042 milijonov EUR. BND temelji na sistemu nacionalnih računov ESR 95. 3.2.Glavni rezultati tehnične prilagoditve večletnega finančnega okvira za leto 2017

Skupna zgornja meja odobritev za prevzem obveznosti za leto 2017 (155 631 milijonov EUR) znaša 1,04 % BND. Ustrezna skupna zgornja meja odobritev plačil (142 906 milijonov EUR) znaša 0,95 % BND. Na podlagi najnovejših gospodarskih napovedi tako ostane do zgornje meje lastnih sredstev, ki znaša 1,23 %, razlika v višini 41 463 milijonov EUR (0,28 % BND za EU-28). 3.3.Prilagoditev posebne zgornje meje za razdelek 2 V skladu s členom 3(1) uredbe o večletnem finančnem okviru se posebna zgornja meja za razdelek 2 v zvezi s tržnimi ukrepi in neposrednimi plačili (prvi steber) v obdobju 2014–2020 prilagodi po prerazporeditvah med prvim in drugim stebrom (razvoj podeželja) v skladu s pravnim aktom, ki določa te prerazporeditve. Skupna zgornja meja za razdelek 2 se ne spremeni. Prva prilagoditev: posebna zgornja meja za razdelek 2 je bila prvič prilagojena v okviru tehnične prilagoditve večletnega finančnega okvira za leto 2015. Ta prilagoditev, kot je podrobno prikazana v prvi preglednici spodaj, je bila vključena v Izvedbeno uredbo Komisije (EU) št. 367/2014 z dne 10. aprila 2014. Druga prilagoditev: Dva niza prerazporeditev med stebroma SKP sta bila upoštevana v tehnični prilagoditvi večletnega finančnega okvira za leto 2016 (glej drugo preglednico spodaj). Te prerazporeditve so v skladu s prožnostjo med stebri iz člena 136a Uredbe Sveta (ES) št. 73/2009 in člena 14 Uredbe (EU) št. 1307/2013 ter ocenjenim rezultatom zmanjšanja neposrednih plačil iz člena 7(2) slednje uredbe. Prvi niz prerazporeditev je določen v Delegirani uredbi (EU) št. 994/2014 Komisije z dne 13. maja 2014 in upoštevan v Izvedbeni uredbi Komisije (EU) št. 1089/2014 z dne 16. oktobra 2014. Drugi niz prerazporeditev je določen v Delegirani uredbi (EU) št. 1378/2014 Komisije z dne 17. oktobra 2014 in upoštevan v Izvedbeni uredbi Komisije (EU) 2015/141 z dne 29. januarja 2015. V Združenem kraljestvu je bila leta 2015 zakonodaja za izvajanje pravil Unije o neposrednih plačilih v Walesu razveljavljena z odredbo nacionalnega sodišča. Zaradi poznejših odločitev, ki jih je sprejelo Združeno kraljestvo, se ocenjeni rezultat znižanja, prerazporejenega z neposrednih plačil na razvoj podeželja, v obdobju 2016–2020 zmanjša za 4 milijone EUR. Ta sprememba je določena v Delegirani uredbi Komisije (EU) 2016/142 z dne 2. decembra 2015 in upoštevana v Izvedbeni uredbi Komisije 2016/257 z dne 24. februarja 2016. Novi znesek je vključen v predlagano spremembo posebne zgornje meje v okviru te tehnične prilagoditve (glej tretjo preglednico spodaj). Spremembo posebne zgornje meje za razdelek 2 v tekočih cenah je zaradi tehnične prilagoditve preglednice večletnega finančnega okvira treba pretvoriti v cene iz leta 2011. V ta namen se neto zneski za EKJS najprej pretvorijo v cene iz leta 2011 z uporabo 2-odstotnega fiksnega deflatorja. Ta znesek se nato zaokroži navzgor, da dobimo prilagojeno posebno zgornjo mejo za razdelek 2, saj so zgornje meje večletnega finančnega okvira lahko izražene samo v milijonih eurov. Samo s tako zaokrožitvijo navzgor je mogoče zagotoviti, da je posebna zgornja meja večletnega finančnega okvira vedno višja od neto zneskov, ki so na voljo za odhodke EKJS. Majhna razlika, ki pri tem nastane, ne pomeni razpoložljive razlike do zgornje meje, temveč nastane izključno kot posledica zaokrožitve, saj morajo biti vsi zneski v preglednici večletnega finančnega okvira izraženi v milijonih eurov. Komisija bo za vsak letni proračun uporabila natančne neto zneske, ki so na voljo za odhodke EKJS. Enak pristop je bil uporabljen tudi pri tehničnih prilagoditvah za leti 2015 in 2016. V spodnji preglednici je prikazan neto rezultat prerazporeditev med stebroma SKP in njihov učinek na posebno zgornjo mejo razdelka 2. Države članice lahko pregledajo svoje odločitve v zvezi s prožnostjo med stebroma za proračunski leti 2019 in 2020, o morebitnih tovrstnih spremembah pa morajo obvestiti Komisijo do 1. avgusta 2017. 4.Skupna razlika do zgornje meje za plačila Na podlagi člena 5 uredbe o večletnem finančnem okviru bo Komisija prilagodila zgornjo mejo za plačila za obdobje 2015–2020 navzgor za znesek, ki ustreza razliki med izvršenimi plačili in zgornjo mejo za plačila večletnega finančnega okvira leta n–1. Vsaka prilagoditev navzgor se v celoti izravna z ustreznim znižanjem zgornje meje za plačila za leto n–1. Pri tehnični prilagoditvi za leto 2016 je bila preostala razlika do zgornje meje za leto 2014 (104 milijonov EUR) prenesena v leto 2015 (106 milijonov EUR), zgornje meje pa so bile ustrezno prilagojene. Pri letošnji tehnični prilagoditvi se izračuna skupna razlika do zgornje meje za plačila za leto 2015. Plačila za druge posebne instrumente se obravnavajo, kot da presegajo zgornje meje večletnega finančnega okvira. Zgornja meja za plačila za leto 2015 je znašala 142 007 milijonov EUR v tekočih cenah. Plačila, izvršena v letu 2015, znašajo 141 126,2 milijona EUR. Ta znesek vključuje izvršena plačila v okviru odobritev plačil, odobrenih v proračunu za leto 2015 (139 827,3 milijona EUR), in prenose iz leta 2015 v leto 2016 (1 298,9 milijona EUR). Plačila za posebne instrumente so izključena iz izvršenih plačil (378,7 milijona EUR, od tega 378,1 milijona EUR izvršenih in 0,6 milijona EUR prenesenih). Izvršena plačila, upoštevana v izračunu skupne razlike do zgornje meje za plačila, tako znašajo 140 747,5 milijona EUR. Vsi prenosi iz leta 2014 v leto 2015 so bili za namene izračuna skupne razlike do zgornje meje za plačila za leto 2014 obravnavani kot izvršeni, vendar niso bili vsi dejansko izvršeni. Zato je zapadle prenose treba dodati k izračunu, saj dejansko pomenijo nezadostno izvrševanje. Zapadli prenosi iz leta 2014 v leto 2015 znašajo 28,6 milijona EUR, od tega 0,2 milijona EUR za posebne instrumente. Skupni upoštevani znesek zapadlih prenosov tako znaša 28,4 milijona EUR. Preostala razlika do zgornje meje za plačila za leto 2015 znaša 1 287,9 milijona EUR v tekočih cenah (tj. 142 007 milijonov EUR – 140 747,5 + 28,4 milijona EUR).

V skladu s členom 6(2) uredbe o večletnem finančnem okviru se za izračun skupne razlike do zgornje meje za plačila in ustrezno prilagoditev zgornjih mej uporabi 2-odstotni letni deflator. Zgornja meja za leto 2015 se tako zmanjša za 1 288 milijonov EUR v tekočih cenah oziroma 1 190 milijonov EUR v cenah iz leta 2011. V skladu s pričakovanimi potrebami glede razdelitve plačil se skupna razlika do zgornje meje za plačila prenese v zgornje meje plačil v letih 2018 do 2020, in sicer vsako leto tretjina zneska za leto 2015, kar ustreza povečanju v tekočih cenah v višini 455 milijonov EUR leta 2018, 465 milijonov EUR leta 2019 in 474 milijonov EUR leta 2020. V cenah iz leta 2011 povečanje ustreza 396 milijonom EUR leta 2018, 397 milijonom EUR leta 2019 in 397 milijonom EUR leta 2020. To pomeni, da se skupna zgornja meja za plačila za obdobje 2014–2020 v cenah iz leta 2011 ne spremeni, v tekočih cenah pa se skupna zgornja meja za plačila poveča za 106 milijonov EUR. V spodnji preglednici je podroben pregled izračuna skupne razlike do zgornje meje za plačila za leto 2015. V spodnji preglednici so prikazane ustrezne prilagoditve zgornjih mej za plačila: 5.Posebni instrumenti Nad zgornjimi mejami odhodkov, dogovorjenimi v finančnem okviru za obdobje 2014–2020, je na voljo več instrumentov. Namen teh instrumentov je zagotoviti hitro ukrepanje v primeru izjemnih ali nepredvidenih dogodkov ter znotraj določenih meja omogočiti nekaj prožnosti nad dogovorjenimi zgornjimi mejami odhodkov. 5.1.Rezerva za nujno pomoč V skladu s členom 9 uredbe o večletnem finančnem okviru se lahko iz rezerve za nujno pomoč zagotovi največ 280 milijonov EUR na leto v cenah iz leta 2011; v letu 2017 to pomeni 315 milijonov EUR v tekočih cenah (2 209 milijonov EUR za celotno obdobje v tekočih cenah). Del neporabljenega zneska iz prejšnjega leta se lahko prenese v naslednje leto. Iz leta 2015 je bilo v leto 2016 prenesenih 219,4 milijona EUR, v letu 2016 pa je bilo danih na voljo 309 milijonov EUR. 150 milijonov EUR je vključenih v proračun za leto 2016. Znesek prenosa v leto 2017 bo odvisen od končnega izvajanja v letu 2016. 5.2.Solidarnostni sklad Evropske unije V skladu s členom 10 uredbe o večletnem finančnem okviru se lahko iz Solidarnostnega sklada EU zagotovi največ 500 milijonov EUR na leto v cenah iz leta 2011; v letu 2017 to pomeni 563 milijonov EUR v tekočih cenah (3 945 milijonov EUR za celotno obdobje v tekočih cenah). Del neporabljenega zneska iz prejšnjega leta se lahko prenese v naslednje leto. Iz leta 2015 je bilo v leto 2016 prenesenih 491,2 milijona EUR, v letu 2016 pa je bilo danih na voljo 552 milijonov EUR. Prenos v leto 2017 bo odvisen od končnega izvajanja v letu 2016. 5.3.Instrument prilagodljivosti V skladu s členom 11 uredbe o večletnem finančnem okviru se lahko iz instrumenta prilagodljivosti zagotovi največ 471 milijonov EUR na leto v cenah iz leta 2011; v letu 2017 to pomeni 530 milijonov EUR v tekočih cenah (3 716 milijonov EUR za celotno obdobje v tekočih cenah). Del neporabljenega letnega zneska iz prejšnjih treh let se lahko prenese v naslednje leto. Vse odobritve iz prejšnjih let so bile porabljene, zato prenosa v leto 2017 ne bo. 5.4.Evropski sklad za prilagoditev globalizaciji V skladu s členom 12 uredbe o večletnem finančnem okviru se lahko iz Evropskega sklada za prilagoditev globalizaciji zagotovi največ 150 milijonov EUR na leto v cenah iz leta 2011; v letu 2017 to pomeni 169 milijonov EUR v tekočih cenah (1 183 milijonov EUR za celotno obdobje v tekočih cenah). 5.5.Varnostna rezerva V skladu s členom 13 Uredbe o večletnem finančnem okviru se vzpostavi varnostna rezerva v višini do 0,03 % bruto nacionalnega dohodka Unije nad zgornjimi mejami finančnega okvira za obdobje 2014–2020. Absolutni znesek varnostne rezerve za leto 2017 znaša 4 496,8 milijona EUR.